**Tinereţe**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tinerețe, floare rară..ți-am simțit mirosul dulce

N-am știut c-o să mă doară de la mine când te-ai duce..

Am crezut că-n veșnicie îmi vei fi pe cap cunună

Dar te-ai dus..și cine poate, cum să te găsesc, să-mi spună?!

Mi-ai fost verde simfonie, Rai de vis scăldat în soare

Mi-ai fost lacrimă și zâmbet, o iubire trecătoare

Și mi-ai fost ocean de vise și iluzii efemere

Și suspin de fericire dar și strigăt de durere..

Nu ți-am prețuit momentul,te-am lăsat să treci prea iute

Acu' simt povara vieții ce-mi sapă riduri pe frunte

Nostalgia-o strâng la pieptu-mi, mă sufocă de tristețe..

Aș da restul vieții mele pentr-o zi de tinerețe!

De-aș ști că te poți întoarce..ți-aș lăsa luna aprinsă

Aș ruga zorii să-ți cânte partitura mult promisă

Și ți-aș prețui candoarea și emoțiile divine

Tinerețe, doar o dată, mai întoarce-te la mine!..

3.06.2017

de Oana Adriana Alexandrescu